གཡུང་མོ་དང་། ཨོཾ་ཨཱཿ ལཱྀཾ་ཧཱུྃ་ཕཊ྄་སྭཱཧཱ། ཞེས་གཽ་རཱི་དང་། ཨོཾ་ཨཱཿ ཨེཾ་ཧཱུྃ་ཕཊ྄་སྭཱཧཱ། ཞེས་ཙཽ་རཱི་དང་། ཨོཾ་ཨཱཿ ཨཻཾཾ་ཧཱུྃ་ཕཊ྄་སྭཱཧཱ། ཞེས་བཻཏྟ་ལི་དང་། ཨོཾ་ཨཱཿ ཨོཾ་ཧཱུྃ་ཕཊ྄་སྭཱཧཱ། ཞེས་གྷསྨ་རི་དང་། ཨོཾ་ཨཱཿ ཨཽཾ་ཧཱུྃ་ཕཊ྄་སྭཱཧཱ། ཞེས་ས་སྤྱོད་མ་དང་། ཨོཾ་ཨཱཿ ཨཾ་ཧཱུྃ་ཕཊ྄་སྭཱཧཱ། ཞེས་མཁའ་སྤྱོད་མའོ། །གཙོ་མོ་ལ་བརྒྱ་རྩ། འཁོར་རྣམས་ལ་ཇི་ལྟར་རིགས་པར་བཟླ། དམིགས་པ་འཁོར་སྔགས་དུས་རང་རང་གི་སྔགས་འཁོར་བ་ལས་འོད་ཟེར་འཕྲོས་པས་སེམས་ཅན་རྣམས་ལ་ཕོག་པས་སྡིག་སྒྲིབ་སྦྱངས་ཏེ་ལྷ་མོ་རྣམས་ཀྱི་སྐུར་གྱུར་པར་མོས། འོད་ཟེར་གྱི་སྣ་ལས་མཆོད་པ་བསམ་གྱིས་མི་ཁྱབ་སྤྲོས་ནས་བླ་མ་ཡི་དམ་སོགས་འཕགས་པ་རྣམས་མཆོད་པས་མཉེས་ཏེ་མཁྱེན་བརྩེ་ནུས་མཐུའི་བྱིན་རླབས་ཐམས་ཅད་འོད་ཟེར་གྱི་རྣམ་པས་རང་གི་སྙིང་ཁར་ཐིམ་པས་བདག་གི་རྒྱུད་བྱིན་གྱིས་བརླབས་པར་བསམས། བཟླས་པ་བསྡུ་བ་དང་ཐལ་མོ་སྦྱར་ལ། བདེ་བར་གཤེགས་པ་ཐམས་ཅད་ཀྱི་སྐུ་གསུང་ཐུགས་ཡོན་ཏན་འཕྲིན་ལས་ཐམས་ཅད་ཀྱིས་བདག་དང་སེམས་ཅན་ལ་བྱིན་གྱིས་བརླབས་ཏུ་གསོལ། མྱུར་དུ་ཕྱག་རྒྱ་ཆེན་མཆོག་གི་དངོས་གྲུབ་རྗེ་བཙུན་རྡོ་རྗེ་བདག་མེད་མའི་གོ་འཕངས་ཐོབ་པར་བྱིན་གྱིས་བརླབས་ཏུ་གསོལ། ཞེས་བརྗོད་ཅིང་ཕྲེང་བ་རང་གི་སྤྱི་བོར་བཞག ཡིག་བརྒྱ་ལན་གསུམ་བརྗོད་པ་གསུང་རྒྱུན། དེ་ནས་དཀྱིལ་འཁོར་བསྡུ་བ་ནི། རང་གི་སྙིང་ཁ་ནས་འོད་ཟེར་འཕྲོས་པས་ཁམས་གསུམ་སྣོད་བཅུད་ཐམས་ཅད་འོད་དུ་ཞུ་ནས་སྲུང་བའི་འཁོར་ལོ་ལ་ཐིམ། དེ་དུར་ཁྲོད་བརྒྱད་ལ་ཐིམ། དེ་འཁོར་གྱི་ལྷ་མོ་རྣམས་ལ་ཐིམ། དེ་གཙོ་མོ་ལ་ཐིམ། ཞེས་བརྗོད་ཅིང་བསམ་ལ། དེ་ནས་སྲོད་ཐུན་མ་ཡིན་པའི་གཏོར་མ་དང་འབྲེལ་ན་དེའི་རྗེས་དང་། དེ་མ་ཡིན་པའི་དཀྱིལ་འཁོར་བསྡུ་བ་གྲུབ་རྗེས། ཀོལླ་ཨེ་ཊི་ཨ་བོ་ལ། མུམྨུ་ཎི་རེ་ཀཀྐོ་ལ། གྷ་ཎེ་ཀྲི་པི་ཏ་ཧོ་བཛྫ་ཨི། ཀ་རུ་ཎི་ཀི་ཨ་ཨོ་ན་རོ་ལཱ། ཏ་ཧཱི་བ་ལ་ཁཛྫ་ཨི། གྭ་ཌེཾ་མ་ཨ་ཎ་བིཛྫ་ཨི། ཧ་ལེ་ཀ་ལིཉྫ་ར་པ་ཎི་ཨ་ཨི། དུན་དུ་ར་བཱཛྫ་ཨ་ཨི། ཙ་ཨུ་ས་མ་ཀཙྪུ་རི་སིཧླ། ཀ་པུ་ར་ལ་ཨི་ཨ་ཨི། མ་ལ་ཨིནྡྷ་ན་ས་ལིཉྫ། ཏ་ཧིཾ་བྷ་རུ་ར་ཨི་ཨ་ཨི། ཕཻཾ་ཁ་ཎ་ཁ་ཊ་ཀ་རནྟེ། ཤུདྡྷ་ཨ་ཤུདྡྷ་ན་མུ་ཎ་ཨ་ཨི། ནི་རཾ་སུ་ཨཾ་གེ་ཙ་ཌ་ཝི། ཏ་ཧེཾ་ཛ་ས་ར་བ་པ་ཎི་ཨ་ཨི། མ་ལ་ཨ་ཛེ་ཀུན་དུ་རུ་བ་ཊ་ཨི། ཌནྜི་མ་ཏ་ཧི་ནན་བཛྫ་ཨ་ཨི། ཞེས་རྡོ་རྗེའི་གླུ་བླངས། ཕུན་སུམ་ཚོགས་པ་མངའ་བ་གསེར་གྱི་རི་བོ་འདྲ། །འཇིག་རྟེན་གསུམ་གྱི་མགོན་པོ་དྲི་མ་གསུམ་སྤངས་པ། །སངས་རྒྱས་པདྨ་རྒྱས་པ་འདབ་འདྲའི་སྤྱན་སྔ་བ། །དེ་ནི་འཇིག་རྟེན་དགེ་བའི་བཀྲིས་དང་པོ་ཡིན། །དེ་ཡིས་ཉེ་བར་བསྟེན་པའི་མཆོག་ནི་མི་གཡོ་བ། །འཇིག་རྟེན་གསུམ་ན་གྲགས་ཤིང་ལྷ་དང་མིས་མཆོད་པ། །ཆོས་ཀྱི་དམ་པ་སྐྱེ་དགུ་རྣམས་ལ་ཞི་བྱེད་པ། །དེ་ནི་འཇིག་རྟེན་དགེ་བའི་བཀྲ་ཤིས་གཉིས་པ་ཡིན། །དགེ་འདུན་དམ་པ་ཆོས་ལྡན་ཐོས་པའི་བཀྲ་ཤིས་ཕྱུག །མི་དང་ལྷ་དང་ལྷ་མ་ཡིན་གྱི་མཆོད་པའི་གནས། །ཚོགས་ཀྱི་མཆོག་རབ་ངོ་ཚ་ཤེས་དང་དཔལ་གྱི་གཞི། །དེ་ནི་འཇིག་རྟེན་དགེ་བའི་བཀྲ་ཤིས་གསུམ་པ་ཡིན། །ཞེས་བཀྲ་ཤིས་བརྗོད། རིགས་སུ་སྐྱེས་དང་དམ་ཚིག་ཅན། །སྨྱོ་མེད་ཀྱེ་ཡི་རྡོ་རྗེ་སྟོན། །བླ་མ་ལ་གུས་སྙིང་རྗེར་ལྡན། །སྐྱེ་ཞིང་སྐྱེ་བར་འགྱུར་བར་ཤོག །ལག་པས་རྡོ་རྗེ་དྲིལ་བུ་འཁྲོལ། །ཟབ་མོའི་ཆོས་ནི་ཀློག་པ་དང་། །བཙུན་མོའི་ཁུ་བ་མཉམ་ཟས་ཅན། །སྐྱེ་ཞིང་སྐྱེ་བར་འགྱུར་བར་ཤོག །སེམས་ཅན་ཐམས་ཅད་བདེ་གྱུར་ཅིག །སེམས་ཅན་ཐམས་ཅད་སྐྱོན་མེད་པར། །གང་གི་ལམ་གྱིས་གྲོལ་གྱུར་པ། །དེ་ཡིས་སངས་རྒྱས་མྱུར་ཐོབ་ཤོག །ཅེས་སྨོན་ལམ་བཏབ། སྤྱོད་ལམ་ལ་འཇུག་པའི་ཚེ། རང་རྡོ་རྗེ་བདག་མེད་མར་གསལ་བའི་མིག་ཏུ་གཏི་མུག་རྡོ་རྗེ་མ་སོགས། སྐྱེ་མཆེད་སྐུ་གསུང་ཐུགས་བྱིན་གྱིས་བརླབས་པའི་མཐར། འགྲོ་བ་ཐམས་ཅད་རྡོ་རྗེ་བདག་མེད་མའི་ངོ་བོར་རྣམ་པར་དག་པ་ཡིན་ནོ། །ཞེས་དང་། དགེ་བ་འདི་ཡིས་ནམ་མཁའི་མཐའ་ཀླས་པའི། །སོགས་སྨོན་ལམ་དང་བཀྲ་ཤིས་རྒྱས་པར་བྱས་ལ། རང་གཙོ་མོའི་ང་རྒྱལ་གྱིས་སྤྱོད་ལམ་གྱི་རྣལ་འབྱོར་རྒྱས་པར་བྱེད་ན། མིག་ལ་གཏི་མུག་རྡོ་རྗེ་མར་བྱིན་གྱིས་བརླབས། ཡུལ་གཟུགས་ལ་སོགས་པར་གཽ་རིར་བྱིན་གྱིས་བརླབས། མིག་གིས་གཟུགས་མཐོང་བའི་དུས་སུ་གཽ་རཱི་གཏི་མུག་རྡོ་རྗེ་ལ་མཆོད་པར་བྱེད་པ་མོས་པ་ལ་སོགས་པའི་ཚུལ་དུ་སྐྱེ་མཆེད་རྣམས་བྱིན་གྱིས་བརླབས་ལ་ལོངས་སྤྱོད། བསྡུས་པ་ལྟར་ན། བདག་རྗེ་བཙུན་མའི་ང་རྒྱལ་བརྟན་པོས་གཟུགས་མཐོང་བ་ཐམས་ཅད་ལྷ་མོའི་རྣམ་པ། སྒྲ་གྲག་པ་ཐམས་ཅད་སྔགས་ཀྱི་རྣམ་པར་གྲག་པར་བསམ་ལ་ལོངས་སྤྱད་པར་བྱའོ། །ཁ་ཟས་ཀྱི་རྣལ་འབྱོར་ནི། ཁ་ཟས་ལག་པ་གཡོན་པའི་མཐེབ་སྲིན་གྱིས་རེག་ལ། ཨོཾ་ཨཱཿཧཱུྃ་ཞེས་པས་ཁ་ཟས་བདུད་རྩིར་བྱིན་གྱིས་བརླབས། སྙིང་ཁར་ལྷ་མོ་བཅོ་ལྔའི་དཀྱིལ་འཁོར་རམ། རྗེ་བཙུན་མ་དཔའ་མོ་ཅིག་པ་ཉིད་དམ། ཡི་གེ་ཨཾ་ཙམ་ཡང་ལྷ་ཐམས་ཅད་ཀྱི་ངོ་བོར་བསམ། ལྟེ་བ་ནས་མགྲིན་པའི་བར་དུ་མེ་འབར་ནས་དབུས་ན་བཞུགས་པ་ལ། ཁ་ནི་ཐབ་ཁུང་། ལག་པ་གཉིས་གཟར་བུར་བསམ་ལ་ནང་གི་སྦྱིན་སྲེག་གི་མཆོད་པའི་ཚུལ་གྱིས་ཁ་ཟས་ལ་ལོངས་སྤྱད་པར་བྱའོ། །གཏོར་མ་དང་མཆོད་པའི་རྣལ་འབྱོར་རྒྱས་པ་མདུན་བསྐྱེད་དང་འབྲེལ་བ་ནི་རྗེ་བཙུན་ཡབ་ཀྱི་ཕྱོགས་དང་འདྲ་ལ། གཏོར་མ་བསྡུས་པ་ནི་འདི་ཡིན་ཏེ། ཇི་ལྟར་འབྱོར་པའི་ཡོ་བྱད་མདུན་དུ་བཤམས་ལ། ཨོཾ་ཨ་མྲྀ་ཏ་ཀུཎྜ་ལི་ཧ་ན་ཧ་ན་ཧཱུྃ་ཕཊ྄། ཅེས་པས་བསངས་ལ། ཨོཾ་སྭ་བྷཱ་ཝ་ཤུདྡྷ་སརྦ་དྷརྨཱ་སྭཱ་བྷཱ་ཝ་ཤུདྷོ྅ཧྃ། ཞེས་བརྗོད་པས་སྟོང་པར་བསམ་ལ། ཨོཾ་ཞེས་བརྗོད་པས་ཐོད་པའི་སྣོད་ཤིན་ཏུ་རྒྱ་ཆེ་བ་ཤ་ལྔ་བདུད་རྩི་ལྔས་གང་བ་དཔྲལ་བ་རང་ལ་བསྟན་པ་གཅིག་བསམ། ཨཱཿཞེས་བརྗོད་པས་ནང་གི་རྫས་རྣམས་ཞུ་བར་བསམ། ཧཱུྃ་ཞེས་བརྗོད་པས་ཡེ་ཤེས་ཀྱི་བདུད་རྩི་ཁ་དོག་དྲི་རོ་ནུས་པ་ཕུན་སུམ་ཚོགས་པས་གང་བར་བསམ། དེ་ནས་སྐད་ཅིག་ཙམ་གྱིས་འཇིག་རྟེན་དང་འཇིག་རྟེན་ལས་འདས་པའི་མགྲོན་མ་ལུས་པ་སྤྱན་དྲངས་ནས་ཕྱོགས་བཅུར་གང་བ་བཞུགས་པར་བསམ། ཞེས་དང་། ཐུགས་ཀའི་ཨྃ་ལས་འོད་འཕྲོས་ཏེ་དེ་རྣམས་ལ་ཕོག་པས་ཐམས་ཅད་ཀྱང་བདག་མེད་ལྷ་མོ་བཅོ་ལྔའི་དཀྱིལ་འཁོར་གྱི་ཕྱོགས་བཅུ་ཐམས་ཅད་གང་བར་གྱུར། ཅེས་བརྗོད། དེ་ནས་ལྷ་རྣམས་ཀྱི་ལྗགས་རྡོ་རྗེའི་སྦུ་གུས་གཏོར་མ་གསོལ་བར་བསམ་ཞིང་། ཨོཾ་ཨ་ཀ་རོ་མུ་ཁཾ་སརྦ་དྷརྨཱ་ཎཾ་ཨདྱ་ནུཏྤནྣ་ཏྭད་ཨོཾ་ཨཱཿཧཱུྃ་ཕཊ྄་སྭཱཧཱ། ཞེས་པ་ལན་གསུམ་མམ་བདུན་ནམ་ཉི་ཤུ་རྩ་གཅིག་གིས་མཉེས་པར་བསམ། ཡང་ཐུགས་ཀའི་ཨྃ་ལས་འོད་འཕྲོས་མགྲོན་ལ་ཕོག་པས་མགྲོན་ཐམས་ཅད་ཐིག་ལེ་ཕྲ་མོ་ཞིག་ཏུ་གྱུར་ཏེ། དེ་ཡང་ཇེ་ཕྲ་ཇེ་ཕྲར་སྟོང་པ་ཉིད་དུ་གྱུར་ནས་མགྲོན་ཐམས་ཅད་ཀྱང་ཆོས་དབྱིངས་སུ་གཤེགས་པར་བསམས། བདག་གིས་བདག་མེད་མའི་བསམ་གཏན་ཅུང་ཟད་ཅིག་དྲན་པར་བྱས་ནས་རྡོ་རྗེའི་གླུ། བཀྲ་ཤིས་སྨོན་ལམ་བཏབ་ལ་གཏོར་མ་ས་གཙང་སར་བསྐྱལ་བར་བྱའོ། །ཉལ་བའི་རྣལ་འབྱོར་ནི་ཐུན་གོང་མ་གསུམ་ལ་གཙོ་མོ་ལ་བསྡུས་པའི་ང་རྒྱལ་གྱིས་སྤྱོད་ལམ་བྱ་ཞིང་། སྲོད་ཐུན་ལ་ཁམས་གསུམ་ནས་འཁོར་གྱི་ལྷ་མོ་བསྡུ་བའི་བར་ན་གོང་དང་འདྲ་བ་ལ། གཙོ་མོ་ཐུགས་ཀའི་ཨྃ་ལ་བསྡུ་ཞིང་། ཨྃ་ཡང་ཐིག་ལེ་ལ་བསྡུ། ཐིག་ལེ་ཡང་ཇེ་ཕྲ་མི་དམིགས་པར་བྱས་ལ་བདག་མེད་མའི་བསམ་གཏན་གྱིས་གཉིད་ལོག་པར་བྱའོ། །དེ་ནས་ནངས་པར་ཡང་ལྷ་མོ་བདག་མེད་མའི་ང་རྒྱལ་གྱིས་ལངས་ལ་ཐུན་ལ་འཇུག་པར་བྱའོ། །འདིར་སྨྲས་པ། རྡོ་རྗེ་འཆང་དངོས་རྗེ་བཙུན་ས་སྐྱ་པའི། །མྱུར་ལམ་ཟབ་མོ་ཀུན་གྱི་སྙིང་པོའི་བཅུད། །ལྔ་ཕྲག་གསུམ་ལྡན་མཁའ་འགྲོའི་སྒྲུབ་ཐབས་འདི། །ཚུལ་བཞིན་ཉམས་སུ་ལེན་ལ་ཀུན་མཁྱེན་ཉེ། །འཁྲུལ་ཟད་གོང་མའི་གསུང་རབ་དང་འབྲེལ་ཞིང་། །ཧ་ཅང་རྒྱས་དང་བསྡུས་པའི་སྐྱོན་དང་བྲལ། །བརྗོད་བྱ་མཐའ་དག་རྗོད་བྱེད་ཉུང་ངུ་ཡིས། །རྟོགས་པ་འདི་འདྲ་གང་གིས་ཤེས་དེ་མཁས། །རྩོད་བྲལ་ཡོངས་འཛིན་མཆོག་གིས་རྗེས་བཟུང་ཞིང་། །གསུང་རབ་དོན་ལ་དཔྱོད་པའི་བློ་མིག་གསལ། །དེ་ཡང་འདི་ན་དཔྱོད་ལྡན་ཐམས་ཅད་ཀྱིས། །ཚད་མར་འཛིན་པ་ཁོ་བོའི་རྣམ་ཐར་ཡིན། །འདིར་འབད་དགེ་བས་བདག་དང་གདུལ་བྱ་རྣམས། །དུས་འདིར་ཚེ་རིང་ནད་མེད་དམ་ཆོས་འཕེལ། །ཕྱི་མ་དག་པའི་ཞིང་མཆོག་བདེ་བ་ཅན། །གང་དེར་སྐྱེས་ནས་དོན་གཉིས་མཐར་ཕྱིན་ཤོག །ཅེས་རྗེ་བཙུན་རྡོ་རྗེ་བདག་མེད་མ་ལྷ་མོ་བཅོ་ལྔའི་བདག་ཉིད་ཅན་གྱི་སྒྲུབ་ཐབས་མ་ནོར་དོན་གསལ་ཞེས་བྱ་བ་འདི་ནི། ཁམས་གསུམ་ཆོས་ཀྱི་རྒྱལ་པོ་འཇམ་པའི་དབྱངས་པུཎྱ་ཨིནྡྲི་དང་། རྒྱལ་སྲས་སྦས་པའི་རྣལ་འབྱོར་སེམས་དཔའ་ཆེན་པོ་སྔགས་འཆང་གྲགས་པ་བློ་གྲོས། མཁས་བཙུན་བཟང་གསུམ་གྱི་མངའ་བདག་དུས་གསུམ་སྒྲིབ་མེད་དུ་གཟིགས་པའི་རྒྱལ་བ་མུས་པ་ཆེན་པོ་རྡོ་རྗེ་འཆང་སངས་རྒྱས་རྒྱལ་མཚན་རྣམས་ཀྱི་ཞབས་སེན་དབང་གི་རྒྱལ་པོ་སྤྱི་བོའི་རྒྱན་དུ་བཀོད་པའི་སྐལ་བ་བཟང་པོ་ཅན་ས་སྐྱ་པ་ཤཱཀྱའི་དགེ་བསྙེན་ཐེག་པ་མཆོག་གི་རྣལ་འབྱོར་པ་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོས་སྙོམས་ཆུང་དོན་གཉེར་ཅན་རྣམས་དཔེ་འབྲི་བཟུང་བདེ་བའི་ཕྱིར། རྗེ་བཙུན་རིན་པོ་ཆེས་མཛད་པའི་སྒྲུབ་ཐབས་དང་། དེའི་གསལ་བྱེད་ཀུན་མཁྱེན་ཆེན་པོས་མཛད་པའི་ཐོ་ཡིག་དང་། ངོར་ཆེན་དཀོན་མཆོག་ལྷུན་གྲུབ་ཀྱིས་མཛད་པའི་གསལ་བྱེད་སོགས་དང་། གཞན་ཡང་མངའ་རིས་ཚུལ་ཁྲིམས་འོད་ཟེར་གྱིས་མཛད་པའི་ལུས་དཀྱིལ་གྱི་ཡི་གེ་དང་། རྩོད་དུས་ཀྱི་ཐམས་ཅད་མཁྱེན་པ་རྡོ་རྗེ་འཆང་ཀུན་དགའ་བཟང་པོའི་དངོས་སློབ་དུ་མའི་གསུང་རྒྱུན་ཟིན་བྲིས་སུ་མཛད་པའི་ཡིག་ཆ་ངོ་མཚར་ཅན་དུ་མ་དང་། སྙིགས་དུས་ཀྱི་རྒྱལ་བ་གཉིས་པ་བསྟན་པའི་གསལ་བྱེད་དམ་པ་སྔགས་འཆང་ཆོས་ཀྱི་རྒྱལ་པོ་ཀུན་དགའ་རིན་ཆེན་གྱིས་མཛད་པའི་སྒྲུབ་དཀྱིལ་གྱི་དབང་ཆོག་སོགས་རྒྱས་ཤིང་ཞིབ་པར་བསྟན་པའི་གསུང་རབ་ངོ་མཚར་ཅན་གྱི་མཇུག་ཅུང་ཟད་མ་གསུང་རྩོམ་མ་རྫོགས་པའི་ཁ་སྐོང་འཇམ་པའི་དབྱངས་དབང་པོའི་མཚན་ཅན་གྱིས་མཛད་པའི་ཡིག་ཆ་སོགས་ཚད་ལྡན་གྱི་གསུང་རབ་དེ་དག་ལ་ཞིབ་ཏུ་དཔྱད་ཅིང་དགོངས་དོན་ཇི་ལྟ་བ་བཞིན་དུ་བཀོད་པ་འདི་ནི་རྒྱ་གར་ལུགས་ལ་དུརྨ་ཏི་ཞེས་པ་བློ་ངན་དང་། རྒྱ་ནག་ལུགས་ལ་ལྕགས་མོ་བྱ་ཡི་ལོ། བཻ་ཤ་ཁ་ཞེས་པ་ས་ག་སྦྲང་དུས་ཀྱི་དམར་ཆ་བཟང་པོ་གསུམ་པའི་ཚེས་ལ་ཡོན་ཏན་རིན་པོ་ཆེ་དུ་མའི་འབྱུང་གནས་དཔལ་ས་སྐྱའི་བཞི་ཐོག་བླ་བྲང་གི་མཁའ་སྤྱོད་དཔལ་གྱི་ཕོ་བྲང་དུ་སྦྱར་བ་འདིས་རང་གཞན་ལ་ཕན་པ་བསམ་གྱིས་མི་ཁྱབ་པ་འབྱུང་བར་གྱུར་ཅིག ངག་འདོན་བདེ་བ་ལ་དགའ་བ་རྣམས་དབང་འབྲིང་དུ་ལེན་པ་དང་སྦྱར་བའི་སྒྲུབ་ཐབས་ཤིག་ཁོ་བོས་ལོགས་ན་བྱས་ཡོད་པས་དེ་བཞིན་ཉམས་སུ་བླང་བར་བྱའོ། །དེ་ལྟར་ཁོ་བོས་བྱས་པའི་སྒྲུབ་ཐབས་རྒྱས་བསྡུས་དང་། ལོགས་སུ་བྱས་པའི་དཀྱིལ་ཆོག་སོགས་འདི་རྣམས་ཀྱི་བསྒོམ་དོན་དང་བཤད་པ་རྣམས་ཕལ་ཆེར་ཀྱཻ་རྡོར་ཡབ་ཀྱི་སྐབས་དང་འདྲ་བར་གསུངས་ཤིང་། ཅུང་ཟད་མི་འདྲ་བ་རྣམས་ཀྱང་རྗེ་བཙུན་གོང་མའི་གསུང་རབ་རྣམས་སུ་རྒྱས་ཤིང་གསལ་བར་བཞུགས་པས་དེ་དག་ལ་ཐོས་བསམ་མཐར་ཕྱིན་པ་བགྱིས་ཏེ། ལུགས་འདི་ལ་བཤད་བསྒྲུབ་གང་བྱེད་ཀྱང་མི་འཇིགས་པའི་སྤོབས་པ་ཐོབ་པ་ཞིག་གལ་ཆེ་སྟེ། རྗེ་རྡོ་རྗེ་འཆང་གི་སློབ་སྤྲིང་ལས། ཆོ་གའི་ཁྲིགས་དང་གཞུང་ཙམ་འདོན་པ་ལ། །སྔགས་པར་རློམ་པའི་ལུགས་ངན་འདི་དོར་ལ། །དཔྱད་པ་གསུམ་གྱིས་དག་པའི་རྒྱུད་སྡེ་རྣམས། །ཡང་དག་རིག་པས་ཚུལ་བཞིན་སྒྲུབ་བར་བྱོས། །ཞེས་གསུངས་ཤིང་། ཆོས་རྗེ་ཐམས་ཅད་མཁྱེན་པ་གློ་བོ་མཁན་ཆེན་པས་ཀྱང་ས་སྐྱ་པའི་སྔགས་འཆང་མཚན་ཉིད་པ་ཞིག་བྱེད་ན། བཤད་པ་རྒྱུད་སྡེ་མཐའ་དག་ལ་མཁས་པ། ཉམས་ལེན་མན་ངག་རྒྱ་མཚོ་ལ་དབང་འབྱོར་པ། ལག་ལེན་ཆོ་གའི་ཆ་ལག་ཕྲ་མོ་བྲིས་ཐིག་དབྱངས་གསུམ་ཚུན་ཆད་ལ་བྱང་ཆུབ་པ་ཞིག་དགོས་པ་ཡིན་ནོ། །ཞེས་དང་། མཁས་པའི་དབང་པོ་རྗེ་དཀོན་མཆོག་ལྷུན་གྲུབ་ཀྱི་གོང་མའི་དགོངས་རྒྱན་ལས་ཀྱང་། སྔོན་བྱོན་གོང་མའི་ཤུལ་ལམ་འདི་ཡིན་ཞེས། །ལན་བརྒྱར་བཤད་ཀྱང་མུན་པའི་བློ་ཅན་འགའ། །ལྟོ་ཆོས་ལག་ལེན་ཕྲ་མོ་མ་གཏོགས་པ། །སྙིགས་མའི་དུས་འདིར་མཁོ་བ་མིན་ཞེས་གླེང་། །ཞེས་གསུངས་ཤིང་། སྔགས་འཆང་ཆོས་ཀྱི་རྒྱལ་པོ་ཀུན་དགའ་རིན་ཆེན་གྱིས་ཀྱང་། ཆོས་ཀྱི་ཡོན་ཏན་དྲི་མས་མ་གོས་ཐ་སྙད་མགོ་སྐོར་ཟ་ཆོག་ཙམ་དང་། ཞེས་སོགས་རྡོ་རྗེའི་གསུང་རྣམ་ལས་དེ་འདྲ་མང་དུ་འབྱུང་བས། རྗེ་བཙུན་གོང་མའི་གསུང་དེ་རྣམས་ཀྱི་དོན་ལ་བསམ་སྟེ་ཕྱོགས་འདི་ལ་མཁོ་བའི་ཀྱཻ་རྡོ་རྗེ་ཡབ་ཡུམ་གྱི་ཕྱི་དཀྱིལ་ནང་དཀྱིལ་གྱི་རྣམ་བཤད་མང་དུ་འབྱུང་བ་འདི་རྣམས་དང་། དབང་ཆུའི་བཤད་པ་ཆེན་མོ་རྣམས་དང་། རྒྱུད་གསུམ་གྱི་སྤྱི་ཊིཀ་བསྡུས་དོན་སོགས་དང་། ལྷག་པར་ལུགས་འདི་ལ་མེད་ཐབས་མེད་པ་ཀུན་ཏུ་དགོས་པའི་གཞུང་བདུན་གྱི་ནང་ཚན་བདག་མེད་བསྟོད་འགྲེལ་ལ་ཞིབ་ཏུ་བལྟ་བ་གལ་ཆེ་ཞིང་། མདོར་ན་ཆོག་ཁྲིགས་རྣམས་ཚིག་རྐང་དུ་མ་སོང་བ་ཞིག་གལ་ཆེ་བ་ལེགས་པས་རྗེས་འཇུག་གཟུར་གནས་རྣམས་ཀྱིས་དགོངས་པ་མཛད་འཚལ་ལོ།། །།ཀ་ལྱཱ་ན་ཝརྡྷནྟུ།། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།

ཨ་མྱེས་ཞབས།
རྗེ་བཙུན་རྡོ་རྗེ་བདག་མེད་མ་ལྷ་མོ་བཅོ་ལྔའི་སྒྲུབ་ཐབས་མ་ནོར་དོན་གསལ།

:Rare Text